**Zmluva na vykonanie projektu procesného a organizačného auditu a s tým spojených služieb**

uzatvorená podľa § 536 až 565 a § 269 ods. 2 zákona č. 513/1991 Zb. Obchodného zákonníka v znení neskorších predpisov

(ďalej len „zmluva“)

## Zmluvné strany

**Objednávateľ:**

Názov: Národná banka Slovenska

Sídlo: Imricha Karvaša 1, 813 25 Bratislava

Zastúpený: ...........................................................................

IČO: 30844789

DIČ: 2020815654

IČ DPH: SK2020815654

Bankové spojenie: Národná banka Slovenska

Č. účtu v tvare IBAN: SK07 0720 0000 0000 0000 1919

<platí pre domáceho uchádzača>

SK60 0720 0000 0000 0000 2129

<platí pre zahraničného uchádzača>

Národná banka Slovenska je zriadená zákonom NR SR č. 566/1992 Zb. o Národnej banke Slovenska v znení neskorších predpisov

(ďalej len „objednávateľ“ v príslušnom gramatickom tvare)

a

**Zhotoviteľ/Poskytovateľ:**

Obchodné meno: <vyplní uchádzač>

Sídlo: <vyplní uchádzač>

Zastúpený: <vyplní uchádzač>

IČO: <vyplní uchádzač>

DIČ: <vyplní uchádzač>

IČ DPH: <vyplní uchádzač>

Bankové spojenie: <vyplní uchádzač>

Č. účtu v tvare IBAN: <vyplní uchádzač>

Zapísaný: <vyplní uchádzač>

(ďalej len „zhotoviteľ“ alebo „poskytovateľ“ v príslušnom gramatickom tvare)

(objednávateľ a zhotoviteľ/poskytovateľ ďalej spolu označovaní ako „zmluvné strany“)

## Preambula

Objednávateľ ako verejný obstarávateľ vyhlásil oznámením č. ....................., zverejneným vo Vestníku verejného obstarávania č. .....................dňa ....................., nadlimitnú zákazku s názvom *„Procesný a organizačný audit v Národnej banke Slovenska“*. Na základe vyhodnotenia ponúk bola ponuka poskytovateľa vyhodnotená ako ponuka úspešného uchádzača. Vzhľadom na túto skutočnosť a predloženú ponuku poskytovateľa sa zmluvné strany na základe slobodnej vôle a v súlade s právnymi predpismi platnými na území Slovenskej republiky rozhodli uzatvoriť túto zmluvu.

## Článok I

## Účel zmluvy

Účelom tejto zmluvy je ustanovenie zmluvných záväzkov najmä na zabezpečenie vykonania (vytvorenia) projektu organizačného a procesného auditu (redizajn, procesná optimalizácia), ktorým objednávateľ od zhotoviteľa získa prehľad o úrovni riadenia, priebehu vnútorných procesov a vhodnosti stanovenej organizačnej štruktúry objednávateľa vzhľadom na možné zvýšenie efektívnosti priebehu procesov s tým, že tento projekt stanoví návrh optimalizácie a dostatočne určité odporúčania, ktoré zabezpečia jej implementovaním sledovaný cieľ, ktorý objednávateľ sleduje vytvorením tohto projektu. V prípade stanovenia konkrétnych odporúčaní, ktoré bude chcieť objednávateľ implementovať, bude poskytovateľ poskytovať služby podpory implementácie výsledkov procesného a organizačného auditu so zameraním na odborné poradenstvo a konzultácie pri implementácii objednávateľom schválených príslušných odporúčaní.

## Článok II

## Predmet zmluvy

1. Predmetom tejto zmluvy je záväzok zhotoviteľa (poskytovateľa):
2. vykonať (vytvoriť) a odovzdať dielo – projekt procesného a organizačného auditu (redizajn, procesná optimalizácia) (ďalej len „projekt“) v súlade s cieľom, rozsahom, podmienkami a spôsobom určenými v tejto zmluve,
3. poskytovať služby podpory implementácie výsledkov procesného a organizačného auditu (ďalej len „služby auditu“) na základe písomnej objednávky objednávateľa v súlade s cieľom, rozsahom, podmienkami a spôsobom určenými v tejto zmluve (ďalej spolu ako „predmet plnenia“),

pričom objednávateľ sa zaväzuje za riadne a včas poskytnutý predmet plnenia zaplatiť dohodnutú cenu, ktorá je stanovená v článku V bode 3 a bode 4 tejto zmluvy.

1. Špecifikácia predmetu plnenia je stanovená v prílohe 1 tejto zmluvy.

## Článok III

## Podmienky vykonania a odovzdania projektu

1. Zhotoviteľ sa zaväzuje vykonať projekt na vlastnú zodpovednosť v súlade s ustanoveniami tejto zmluvy, pričom sa zaväzuje pri vykonávaní projektu plniť písomné pokyny objednávateľa (koordinačnej pracovnej skupiny objednávateľa) a vykonať (vytvoriť) projekt prostredníctvom osôb určených a spĺňajúcich požiadavky na odbornú spôsobilosť expertov podľa prílohy 2 tejto zmluvy.
2. Zhotoviteľ zodpovedá za všetky nedostatky a vady, ktoré má projekt v čase odovzdania objednávateľovi.
3. Zhotoviteľ sa zaväzuje, že pri vykonaní projektu bude postupovať s riadnou odbornou starostlivosťou a zodpovedá za kvalitu projektu, ako aj za kvalitu tej časti projektu, ktorú bude vykonávať zhotoviteľov subdodávateľ.
4. Zhotoviteľ sa zaväzuje vykonať (vytvoriť) a odovzdať projekt v slovenskom jazyku a odovzdať ho objednávateľovi v elektronickej podobe (vo formáte .pdf, .word, prípadne v zmluvnými stranami písomne odsúhlasenom formáte) a v listinnej podobe v dvoch rovnopisoch.
5. Zhotoviteľ splní svoj záväzok určený v článku II bode 1 písm. a) tejto zmluvy až jeho protokolárnym odovzdaním a prevzatím (ďalej len „akceptačný protokol“) podpísaným oprávnenými osobami oboch zmluvných strán; akceptačný protokol sa vystavuje v dvoch rovnopisoch, a to po jednom rovnopise pre každú zmluvnú stranu. Akceptačný protokol vyjadruje najmä objednávateľovu akceptáciu odovzdávaného projektu, pričom pri odmietnutí prevzatia projektu objednávateľom sa vyhotoví zápisnica, kde sa uvedú dôvody odmietnutia objednávateľovho prevzatia projektu. Ak objednávateľ odmietne prevziať projekt pre jeho nedostatky, toto preberacie konanie sa zopakuje podľa zásad dohodnutých v tomto článku tejto zmluvy. Akceptačný protokol musí okrem základných údajov o predmete plnenia obsahovať aj posúdenie úrovne splnenia špecifikácie projektu určenej v tejto zmluve a jeho súlad s určenými parametrami projektu podľa prílohy 1 tejto zmluvy.
6. Zhotoviteľ sa zaväzuje do rúk oprávnenej osoby objednávateľa predložiť „návrh projektu“ v zmysle článku II bodu 1 písm. a) tejto zmluvy v minimálnom rozsahu, ktorý obsahuje vypracovaný minimálny primárny cieľ projektu (príloha 1, časť A 3. bod) a všetky požadované časti výstupu z projektu okrem návrhu odporúčaní a implementačného plánu ktorých implementovaním budú splnené objednávateľom sledované ciele projektu, a to v elektronickej podobe na prenosnom USB nosiči v počte 3 kusy najmä za účelom vyjadrenia objednávateľových prípadných pripomienok a ich následnom zapracovaní zhotoviteľom.
7. Zhotoviteľ sa zaväzuje projekt objednávateľovi prezentovať v mieste jeho sídla určeného v záhlaví tejto zmluvy.

## Článok IV

## Podmienky poskytovania služby auditu

1. Poskytovateľ sa zaväzuje poskytnúť objednávateľovi služby auditu ak si ich objednávateľ písomné objedná, a to v maximálnom rozsahu určenom v článku V bode 6 tejto zmluvy, počas doby trvania tejto zmluvy. Objednávateľ nie je povinný odobrať žiadne minimálne množstvo služieb auditu, pričom objednávateľ si môže čerpať služby auditu aj čiastkovo. Rozsah osobohodín bude vychádzať z predpokladaného množstva potrebných osobohodín určených na implementáciu príslušného odporúčania uvedenom v záverečnej časti projektu – návrh odporúčaní. Cena za čiastkové poskytnutie služby auditu sa bude vypočítavať ako násobok poskytnutých osobohodín a ceny za jednu osobohodinu, ktorá je dohodnutá v článku V bode 4 tejto zmluvy.
2. Písomnú objednávku na poskytnutie služby auditu objednávateľ zasiela poskytovateľovi prostredníctvom elektronickej pošty (e-mail), osobne, licencovaným kuriérom alebo poštou ako doporučenú zásielku na adresu jeho sídla.
3. Písomná objednávka objednávateľa na poskytnutie služby auditu obsahuje najmä identifikačné údaje zmluvných strán, číslo objednávky, množstvo a špecifikáciu služby auditu a označenie oprávnenej osoby objednávateľa. Písomnú objednávku je poskytovateľ povinný uchovať na účely fakturácie. V prípade objednávky doručovanej osobne, licencovaným kuriérom alebo poštou na adresu sídla poskytovateľa, musí objednávka obsahovať aj podpis oprávnenej osoby objednávateľa.
4. Lehota pre potvrdenie písomnej objednávky zo strany poskytovateľa je 48 hodín od jej doručenia. V prípade, že poskytovateľ nebude môcť objednané služby auditu poskytnúť v súlade s objednávkou objednávateľa, a to vzhľadom na objednané množstvo služby auditu alebo jej špecifikáciu, je povinný túto skutočnosť objednávateľovi oznámiť v lehote 48 hodín od doručenia objednávky, spolu s návrhom zmien (napr. v množstve, špecifikácii a pod.). Ak objednávateľ poskytovateľovi do 24 hodín od doručenia oznámenia poskytovateľa, ktorého predmetom je návrh zmien nepotvrdí súhlas, má sa za to, že s nimi nesúhlasí. Oznámenia podľa tohto bodu budú doručované elektronickou poštou (e-mail), osobne, licencovaným kuriérom alebo poštou. Počítanie času podľa tohto bodu tejto zmluvy sa prerušuje počas dní pracovného voľna, pracovného pokoja a sviatkov.
5. Zmluvné strany sú povinné zabezpečiť podmienky pre prijímanie písomností osobne a prostredníctvom elektronickej pošty (e-mail), a to každý pracovný deň od 8.00 h do 15.00 h.
6. V prípade, ak poskytnutý predmet plnenia – služby auditu nebude zodpovedať požiadavke objednávateľa určenej v písomnej objednávke alebo budú zistené iné vady tohto predmetu plnenia, objednávateľ nepodpíše protokol o prebraní toho predmetu plnenia a túto skutočnosť spolu s uvedením výhrad v lehote 5 pracovných dní oznámi poskytovateľovi a vráti na dopracovanie. Poskytovateľ je povinný zistené nedostatky, vady na vlastné náklady odstrániť bez zbytočného odkladu, najneskôr však do 10 pracovných dní odo dňa ich oznámenia zo strany objednávateľa; to neplatí ak sa zmluvné strany dohodnú inak. Následne objednávateľ schváli (podpíše) prepracovaný alebo doplnený protokol alebo v prípade neodstránenia uplatnených výhrad ho opätovne vráti na ďalšie dopracovanie.
7. Poskytovateľ sa zaväzuje počas celej doby trvania tejto zmluvy zabezpečiť poskytovanie predmetu plnenia tejto zmluvy osobami určenými a spĺňajúcimi požiadavky na odbornú spôsobilosť expertov podľa prílohy 2 tejto zmluvy a zaväzuje sa poskytnúť služby auditu v počte osôb určenom v písomnej objednávke.
8. Poskytovateľ sa zaväzuje poskytovať služby auditu v slovenskom jazyku.
9. Poskytovateľ sa ďalej zaväzuje, že priebeh poskytovania služby auditu a vykonávanie (vytváranie) projektu nebude obmedzovať činnosť a chod jednotlivých organizačných útvarov objednávateľa, bude uskutočňovaný pri zabezpečení všetkých potrebných činností za plnej prevádzky objednávateľa.

## Článok V

## Cena a platobné podmienky

1. Ceny za predmet plnenia v rozsahu stanovenom touto zmluvou boli dojednané dohodou zmluvných strán a v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov a vyhlášky Ministerstva financií SR č. 87/1996 Z. z. v znení neskorších predpisov, ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov.
2. Celková maximálna možná cena spolu za poskytnutie predmetu plnenia tejto zmluvy je stanovená finančným limitom, ktorý je určený cenou za vykonanie (vytvorenie) a dodanie projektu podľa článku II bodu 1 písm. a) tejto zmluvy spolu s cenou za poskytnutie 800 osobohodín služby auditu podľa článku II bodu 1 písm. b) tejto zmluvy a je stanovená vo výške <vyplní uchádzač> eur bez DPH (slovom: <vyplní uchádzač> eur bez DPH).
3. Cena za vykonanie (vytvorenie) a dodanie projektu riadne a včas je stanovená vo výške <vyplní uchádzač> eur bez DPH (slovom: <vyplní uchádzač> eur bez DPH).
4. Cena za poskytnutie jednej osobohodiny služby auditu je stanovená vo výške <vyplní uchádzač> eur bez DPH (slovom: <vyplní uchádzač> eur bez DPH), cena za 800 osobohodín <vyplní uchádzač> eur bez DPH (slovom: <vyplní uchádzač> eur bez DPH) (cena sa vypočíta ako 800- násobok ceny za jednu osobohodinu).
5. Cena za poskytnutý predmet plnenia zahŕňa všetky náklady zhotoviteľa (poskytovateľa) vzniknuté v príčinnej súvislosti s jeho poskytnutím (napr. náklady spojené so zmenou projektu po písomnom pokyne objednávateľa, náklady súvisiace s pobytom osôb poskytovateľa na pracovisku objednávateľa, cestovné, stravné, ubytovacie náklady, ako aj všetky ostatné náklady súvisiace s poskytovaním predmetu plnenia tejto zmluvy).
6. Poskytovateľ sa zaväzuje poskytnúť objednávateľovi služby auditu, ak si ich objednávateľ objedná, a to v maximálnom rozsahu 800 osobohodín, počas trvania tejto zmluvy. Osobohodina znamená jedna (1) osoba a jedna (1) hodina práce počas pracovnej doby (od 8:00 h do 16:00 h) počas pracovných dní, pričom sa počíta iba naplnených šesťdesiat (60) minút.
7. Zmluvné strany sa dohodli a výslovne súhlasia s tým, že zhotoviteľ (poskytovateľ) bude zasielať len elektronické faktúry z e-mailovej adresy zhotoviteľa (poskytovateľa) <vyplní uchádzač> na e-mailovú adresu objednávateľa faktury.ofr@nbs.sk vo formáte PDF. Objednávateľ vyhlasuje, že má výlučný prístup k uvedenej e-mailovej adrese. Zmluvné strany sú oprávnené zmeniť e-mailové adresy uvedené v tomto bode, a to len písomne s uvedením novej e-mailovej adresy, pričom z dôvodu tejto zmeny nie je potrebné uzatvoriť dodatok k tejto zmluve. Zhotoviteľ (poskytovateľ) nie je povinný podpísať elektronickú faktúru zaručeným elektronickým podpisom. Zmluvné strany sa dohodli, že elektronická faktúra musí spĺňať náležitosti faktúry podľa § 74 zákona č. 222/2004 Z. z. o dani z pridanej hodnoty v znení neskorších predpisov.
8. Za deň doručenia elektronickej faktúry objednávateľovi sa považuje deň odoslania elektronickej faktúry na adresu faktury.ofr@nbs.sk. Zmluvné strany sa dohodli, že v prípade pochybností sa elektronická faktúra považuje za doručenú uplynutím troch pracovných dní odo dňa preukázateľného odoslania elektronickej faktúry objednávateľovi prostredníctvom elektronickej pošty na e-mailovú adresu faktury.ofr@nbs.sk. Ak objednávateľ elektronickú faktúru v obvyklej dobe jej doručenia nemá doručenú na e-mailovú adresu faktury.ofr@nbs.sk je jeho povinnosťou nahlásiť túto skutočnosť bez zbytočného odkladu na kontaktný e-mail zhotoviteľa (poskytovateľa). V tomto prípade je zhotoviteľ (poskytovateľ) povinný doručiť objednávateľovi faktúru v listinnej podobe na adresu jeho sídla uvedenú v záhlaví tejto zmluvy.
9. Zhotoviteľovi vzniká právo vystaviť faktúru za vykonanie (vytvorenie) a dodanie projektu až po objednávateľom podpísaní akceptačného protokolu.
10. Poskytovateľovi vzniká právo vystaviť faktúru za poskytnuté služby auditu až po jej protokolárnom odsúhlasení objednávateľom.
11. V prípade, že faktúra nebude po vecnej a formálnej stránke správne vyhotovená, nebude obsahovať všetky údaje ustanovené zákonom č. 222/2004 Z. z. o dani z pridanej hodnoty v znení neskorších predpisov (ďalej len „zákon o dani z pridanej hodnoty“) alebo bude obsahovať nesprávne údaje, objednávateľ ju vráti na prepracovanie (doplnenie) s uvedením nedostatkov, ktoré sa majú odstrániť a pre ktoré bola vrátená. Nová lehota splatnosti začne plynúť dňom doručenia prepracovanej (doplnenej) faktúry objednávateľovi. <text v bode 11 v znení: „nebude obsahovať všetky údaje ustanovené zákonom č. 222/2004 Z. z. o dani z pridanej hodnoty v znení neskorších predpisov“, platí pre domáceho uchádzača, ktorý je platiteľom DPH, domáci uchádzač, ktorý nie je platiteľom DPH a zahraničný uchádzač tento text v bode 11 odstráni>
12. Zhotoviteľ (poskytovateľ), ktorý uvedie na faktúre daň sa zaväzuje, že odvedie daň správcovi dane v lehote ustanovenej v § 78 ods. 1 zákona o dani z pridanej hodnoty. Porušenie tejto daňovej povinnosti vyplývajúcej zo všeobecne záväzného právneho predpisu je podstatným porušením tejto zmluvy a oprávňuje objednávateľa na odstúpenie od tejto zmluvy. <Text platí pre domáceho uchádzača, ktorý je platiteľom DPH, zahraničný poskytovateľ tento text odstráni>
13. Objednávateľ neposkytne zhotoviteľovi (poskytovateľovi) na úhradu odplaty žiadny finančný preddavok ani zálohovú platbu.
14. Ak zhotoviteľ (poskytovateľ) nemá sídlo v Slovenskej republike, tak najneskôr do doby vyhotovenia prvej faktúry predloží objednávateľovi originál potvrdenia o mieste daňovej rezidencie alebo jeho úradne overenú kópiu. Počas trvania tejto zmluvy poskytovateľ predmetné potvrdenie predloží objednávateľovi na začiatku každého nového zdaňovacieho obdobia. Poskytovateľ vyhlasuje a zaväzuje sa, že v prípade vzniku stálej prevádzkarne na území Slovenskej republiky počas trvania tejto zmluvy bude o tejto skutočnosti objednávateľa bezodkladne písomne informovať. Poskytovateľ vyhlasuje, že je konečným príjemcom dohodnutej ceny uvedenej v tomto článku tejto zmluvy.
15. Zhotoviteľ (poskytovateľ) nie je oprávnený previesť práva a povinnosti vyplývajúce pre neho z tejto zmluvy, ani ich časti, na inú osobu. Poskytovateľ ďalej nie je oprávnený postúpiť a ani založiť akékoľvek svoje pohľadávky voči objednávateľovi vzniknuté na základe alebo v súvislosti s touto zmluvou alebo s plnením záväzkov podľa tejto zmluvy. Poskytovateľ nie je oprávnený jednostranne započítať akúkoľvek svoju pohľadávku voči objednávateľovi vzniknutú z akéhokoľvek dôvodu proti pohľadávke objednávateľa voči poskytovateľovi vzniknutej na základe alebo v súvislosti s touto zmluvou.
16. Faktúry sú splatné do 30 dní odo dňa ich doručenia objednávateľovi bezhotovostným prevodom na účet poskytovateľa. Za deň splnenia peňažného záväzku sa považuje deň odpísania dlžnej sumy z účtu objednávateľa v prospech poskytovateľa.
17. K cene predmetu zmluvy bude fakturovaná DPH podľa platného všeobecne záväzného právneho predpisu účinného v čase fakturácie. V prípade, že poskytovateľ nie je platiteľom DPH a počas trvania zmluvného vzťahu sa ním stane, táto skutočnosť nebude mať vplyv na zvýšenie zmluvne dohodnutej ceny. Za správne vyčíslenie výšky DPH zodpovedá v plnom rozsahu poskytovateľ.

## Článok VI

## Termín a miesto plnenia

1. Zhotoviteľ sa zaväzuje vykonať (vytvoriť) a dodať objednávateľovi projekt do troch (3) mesiacov odo dňa nadobudnutia účinnosti tejto zmluvy, pričom do dvoch (2) mesiacov odo dňa nadobudnutia účinnosti tejto zmluvy sa zaväzuje vykonať (vytvoriť) a v elektronickej podobe dodať objednávateľovi návrh projektu, ktorý obsahuje vypracovaný minimálne primárny cieľ projektu (príloha 1, časť A 3. bod) a všetky požadované časti výstupu z projektu okrem návrhu odporúčaní a implementačného plánu ktorých implementovaním budú splnené objednávateľom sledované ciele projektu.
2. Poskytovateľ sa zaväzuje začať poskytovať služby auditu do 3 pracovných dní odo dňa doručenia písomnej objednávky na služby auditu.
3. Miestom dodania/poskytovania predmetu plnenia je sídlo objednávateľa určené v záhlaví tejto zmluvy.

## Článok VII

## Doba trvania zmluvy

Táto zmluva sa uzatvára na dobu určitú, ktorá končí vyčerpaním finančného limitu určeného v článku V bode 2 tejto zmluvy alebo uplynutím 24 mesiacov odo dňa nadobudnutia jej účinnosti, podľa toho, ktorá skutočnosť nastane skôr. Ukončenie tejto zmluvy nemá vplyv na práva a povinnosti ustanovené všeobecne záväznými právnymi predpismi a práva a povinnosti ustanovené napr. v článku IX bode 1 a bode 2 tejto zmluvy.

## Článok VIII

## Osobitné ustanovenia

1. Zhotoviteľ (poskytovateľ) sa zaväzuje do 7 pracovných dní od nadobudnutia účinnosti tejto zmluvy písomne doručiť objednávateľovi zoznam kontaktných osôb zhotoviteľa (poskytovateľa) oprávnených konať vo veciach zmluvných vrátane oprávnených osôb plniť predmet zmluvy, a to v rozsahu: meno a priezvisko, telefónne číslo, e-mailová adresa, (ďalej len „zoznam oprávnených osôb poskytovateľa“). Každá zmena v zozname oprávnených osôb poskytovateľa musí byť písomne doručená objednávateľovi najneskôr 7 dní pred vykonaním zmeny.
2. Zhotoviteľ (poskytovateľ) podpisom tejto zmluvy potvrdzuje a zaväzuje sa, že ak sa na plnení tejto zmluvy budú podieľať osoby zamestnané zhotoviteľom (poskytovateľom), tak to sú iba osoby ním legálne zamestnané v súlade s právnym poriadkom Slovenskej republiky.
3. Zhotoviteľ (poskytovateľ) je povinný na požiadanie objednávateľa bezodkladne poskytnúť v nevyhnutnom rozsahu doklady (pracovné zmluvy, dohody o prácach vykonávaných mimo pracovného pomeru v zmysle Zákonníka práce) a osobné údaje fyzických osôb prostredníctvom ktorých plní túto zmluvu, a ktoré sú potrebné na to, aby objednávateľ mohol skontrolovať, či zhotoviteľ (poskytovateľ) neporušuje zákaz nelegálneho zamestnávania.
4. V prípade, ak zhotoviteľ (poskytovateľ) poruší svoju povinnosť podľa bodu 2 tohto článku tejto zmluvy a kontrolný orgán uloží objednávateľovi pokutu za porušenie zákazu prijať prácu alebo službu podľa § 7b ods. 5 zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov, tak sa zhotoviteľ (poskytovateľ) zaväzuje uhradiť objednávateľovi zmluvnú pokutu v sume rovnajúcej sa pokute uplatnenej kontrolným orgánom u objednávateľa, a to do siedmich dní odo dňa jej uplatnenia u poskytovateľa objednávateľom.
5. Zhotoviteľ (poskytovateľ) sa zaväzuje počas celej doby trvania tejto zmluvy byť zapísaný v registri partnerov verejného sektora v prípade ak má túto povinnosť podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.
6. Objednávateľ sa zaväzuje do 7 pracovných dní od nadobudnutia účinnosti tejto zmluvy písomne doručiť zhotoviteľovi (poskytovateľovi) zoznam kontaktných osôb objednávateľa oprávnených konať vo veciach zmluvných vrátane oprávnených osôb vo veciach plnenia predmetu zmluvy, a to v rozsahu: meno a priezvisko, funkcia, telefónne číslo, e-mailová adresa (ďalej len „zoznam oprávnených osôb objednávateľa“). Zmena oprávnenej osoby objednávateľa musí byť zaslaná zhotoviteľovi (poskytovateľovi) písomne najneskôr 7 pracovných dní pred vykonaním zmeny.
7. Zhotoviteľ sa zaväzuje akceptovať počas vykonávania projektu až do jeho riadneho odovzdania a prebratia objednávateľom všetky objednávateľove žiadosti o zmenu projektu, ktorých potreba vyplynie počas vykonávania projektu, pričom vykonaním týchto zmien nemá zhotoviteľ nárok na zvýšenie ceny projektu.
8. Zmluvné strany sa zaväzujú sa navzájom informovať o všetkých skutočnostiach, ktoré môže v podstatnej miere ovplyvniť poskytnutie predmetu plnenia.
9. Zhotoviteľ po vykonaní projektu nie je oprávnený tento projekt alebo jeho časť bez predchádzajúceho písomného súhlasu objednávateľa použiť a ani udeliť súhlas na jeho použitie tretej strane.
10. Objednávateľ poskytol zhotoviteľovi všetky podklady a informácie nevyhnutné pre riadne vykonanie projektu. Zhotoviteľ vyhlasuje, že získal všetky podklady a informácie nevyhnutné pre riadne vykonanie projektu, pričom vyhlasuje že tieto podklady a informácie sú postačujúce na vykonanie projektu a nemá k nim žiadne výhrady, pričom sa zaväzuje ich použiť výlučne na účel tejto zmluvy.
11. Na účely tejto zmluvy sa vadou projektu rozumie najmä odchýlka v kvalite, kvantite a parametroch projektu, ktoré sú určené touto zmluvou a písomnými pokynmi objednávateľa. Za vadu sa považuje tiež skutočnosť (stav), kedy sa nedosiahol účel, cieľ projektu stanovený v tejto zmluve.

## Článok IX

## Dôverné informácie

1. Zhotoviteľ (poskytovateľ) sa zaväzuje zachovávať mlčanlivosť o obsahu všetkých podkladov a materiálov, ktoré dostal od objednávateľa a použiť ich výlučne na poskytnutie predmetu plnenia.
2. Zhotoviteľ (poskytovateľ) sa zaväzuje zachovávať mlčanlivosť o všetkých informáciách a skutočnostiach s ktorými počas plnenia predmetu zmluvy príde do styku a neposkytovať ich tretej osobe bez predchádzajúceho písomného súhlasu objednávateľa, a to aj po ukončení tejto zmluvy; objednávateľ ich pri uzatvorení tejto zmluvy alebo pri plnení tejto zmluvy označí ako dôverné, prípadne ich označí ako informáciu majúcu charakter informácie požívajúcej osobitnú právnu ochranu v zmysle všeobecne záväzných právnych predpisov.

## Článok X

## Subdodávateľ

1. Zhotoviteľ (poskytovateľ) potvrdzuje, že podľa § 41 ods. 3 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) uviedol v prílohe 3 tejto zmluvy údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Zhotoviteľ (poskytovateľ) je povinný bezodkladne oznámiť objednávateľovi akúkoľvek zmenu údajov o subdodávateľovi uvedených v predchádzajúcej vete. Poskytnutie predmetu plnenia prostredníctvom subdodávateľa nezbavuje zhotoviteľa (poskytovateľa) povinnosti a zodpovednosti za všetky práce a činnosti subdodávateľa.
2. Zhotoviteľ (poskytovateľ) je povinný bezodkladne písomne oznámiť objednávateľovi zmenu subdodávateľa, pričom je povinný poskytnúť objednávateľovi údaje o tomto novom subdodávateľovi v rozsahu určenom v § 41 zákona o verejnom obstarávaní a podiel zákazky, ktorý má zhotoviteľ (poskytovateľ) v úmysle tomuto subdodávateľovi zadať.
3. Počas trvania tejto zmluvy je zhotoviteľ (poskytovateľ) oprávnený zmeniť subdodávateľa uvedeného v prílohe 3 tejto zmluvy výlučne na základe dodatku k tejto zmluve. Zhotoviteľ (poskytovateľ) je oprávnený zmeniť subdodávateľa uvedeného v prílohe 3 tejto zmluvy len na základe predchádzajúceho písomného oznámenia a predchádzajúceho písomného odsúhlasenia objednávateľom, pričom objednávateľ si vyhradzuje právo odmietnuť subdodávateľa, a to najmä v prípade, ak existuje dôvodný predpoklad, že plnenie záväzkov subdodávateľa podľa tejto zmluvy je ohrozené a v prípade, ak subdodávateľ nespĺňa požiadavky na odborno-technickú spôsobilosť vo vzťahu k tej časti predmetu zmluvy, ktorá má byť subdodávateľom plnená.
4. Zhotoviteľ (poskytovateľ) je povinný zabezpečiť, aby jeho subdodávatelia v zmysle § 2 ods. 5 písm. e) zákona o verejnom obstarávaní a § 2 ods. 1 písm. a) bod 7 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon č. 315/2016 Z. z.“), ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle zákona č. 315/2016 Z. z.
5. Za účelom preukázania splnenia povinnosti v zmysle predchádzajúceho bodu tohto článku zmluvy je zhotoviteľ (poskytovateľ) povinný kedykoľvek na výzvu objednávateľa bezodkladne, najneskôr však do 3 pracovných dní, predložiť objednávateľovi všetky zmluvy so subdodávateľmi identifikovanými v prílohe č. 3 tejto zmluvy, resp. následne doplneným/zmeneným postupom podľa bodu 3 tohto článku zmluvy a predložiť zoznam všetkých subdodávateľov v zmysle § 2 ods. 1 písm. a) bod 7 zákona č. 315/2016 Z. z., ktorí napĺňajú definičné znaky partnera verejného sektora v zmysle § 2 ods. 1 písm. a) bod 7 a § 2 ods. 2 zákona č. 315/2016 Z. z., v dôsledku ich participácie na plnení tejto zmluvy. Za úplnosť a pravdivosť poskytnutých údajov nesie plnú zodpovednosť zhotoviteľ (poskytovateľ).

## Článok XI

## Autorské práva

1. V prípade, že projekt - dielo alebo jeho ktorákoľvek časť, ktorého vykonanie a dodanie je predmetom tejto zmluvy spĺňa náležitosti autorského diela podľa zákona č. 185/2015 Z. z. Autorský zákon v znení neskorších predpisov (ďalej len „Autorský zákon“), čím požíva jeho ochranu, zhotoviteľ (poskytovateľ) týmto udeľuje objednávateľovi (nadobúdateľovi) súhlas na použitie projektu - diela (ďalej ako „licencia“), a to na všetky použitia projektu - diela známe ku dňu uzatvorenia tejto zmluvy alebo ktoré vyplynú z potrieb vykonávania činnosti objednávateľa alebo z použitia projektu - diela v budúcnosti. Objednávateľ je na základe poskytnutej licencie oprávnený s projektom - dielom akokoľvek disponovať a nakladať, a to najmä:

a) projekt - dielo alebo jeho časti použiť a používať na účely súvisiace s činnosťou objednávateľa,

b) ako aj rozhodovať o jeho použití,

c) projekt - dielo upravovať, meniť a spracovávať,

d) vyhotovovať rozmnoženiny projektu - diela alebo jeho častí,

e) použiť projekt - dielo alebo jeho časti na vytvorenie nového diela,

f) zverejniť a rozširovať projekt - dielo,

g) udeliť súhlas na použitie projektu - diela akýmkoľvek tretím osobám,

h) akýmkoľvek iným spôsobom použiť projekt - dielo v celom rozsahu majetkových práv, ktoré inak prislúchajú autorovi v zmysle ustanovení Autorského zákona.

1. Zhotoviteľ bezodplatne udeľuje objednávateľovi výhradnú licenciu v územne a vecne neobmedzenom rozsahu, bez časového obmedzenia, a to na celú dobu trvania majetkových práv k projektu - dielu v zmysle Autorského zákona.

## Článok XII

## Zmluvné pokuty a sankcie

1. Objednávateľ má právo na zmluvnú pokutu ak:
2. zhotoviteľ nedodá projekt do troch (3) mesiacov odo dňa nadobudnutia účinnosti tejto zmluvy, a to vo výške 1000 eur bez DPH, a to za každý aj začatý deň omeškania,
3. zhotoviteľ nedodá návrh projektu do dvoch (2) mesiacov odo dňa nadobudnutia účinnosti tejto zmluvy, a to vo výške 500 eur bez DPH, a to za každý aj začatý deň omeškania,
4. zhotoviteľ (poskytovateľ) poruší svoj záväzok určený v článku IX bode 1 alebo 2 tejto zmluvy, a to vo výške 25 000 eur bez DPH,
5. poskytovateľ nezačne poskytovať služby auditu do troch (3) pracovných dní odo dňa doručenia písomnej objednávky na služby auditu, a to vo výške 500 eur bez DPH za každý aj začatý deň omeškania,
6. poskytovateľ poskytol služby auditu v rozpore so svojím záväzkom podľa článku IV bodu 7 tejto zmluvy, a to vo výške 35 000 eur bez DPH,
7. poskytovateľ poruší svoj záväzok (aj jednotlivý) určený v článku III bode 1 tejto zmluvy, a to vo výške 35 000 eur bez DPH alebo
8. poskytovateľ poruší svoj záväzok podľa článku X bodu 8 tejto zmluvy, a teda bude táto zmluvy plnená (resp. budú na jej plnení participovať) subdodávateľmi, ktorí si riadne nesplnili svoju zákonnú povinnosť zápisu (resp. jeho udržiavania) do registra partnerov verejného sektora, má objednávateľ právo na zmluvnú pokutu od poskytovateľa vo výške 10 000 eur bez DPH.
9. Zmluvné strany sa dohodli, že objednávateľ je oprávnený popri nároku na zmluvnú pokutu podľa tohto článku tejto zmluvy požadovať od poskytovateľa aj náhradu škody v celom rozsahu, ktorá mu takýmto porušením povinnosti vznikla.
10. V prípade omeškania platby za predmet plnenia má poskytovateľ právo fakturovať objednávateľovi úrok z omeškania vo výške 0,02 % z dlžnej čiastky za každý deň omeškania.

## Článok XIII

## Vyššia moc

1. Za porušenie tejto zmluvy sa nepovažuje, ak ktorákoľvek zo zmluvných strán nemôže plniť svoje zmluvné záväzky (povinnosti) z dôvodu prekážky, ktorá nastala nezávisle od vôle povinnej zmluvnej strany a bráni jej v splnení jej povinnosti, ak nemožno rozumne predpokladať, že by povinná zmluvná strana túto prekážku alebo jej následky odvrátila alebo prekonala, a že by v čase vzniku záväzku túto prekážku predvídala (napr. vojna, celoštátny štrajk, zemetrasenie, záplava, požiar, teroristický útok, havária počas transportu, atď.).
2. Na základe požiadavky druhej zmluvnej strany, dotknutá zmluvná strana predloží doklad o existencii okolností vylučujúcich zodpovednosť/vis maior, ktorý vydajú príslušné úrady.
3. Pokiaľ sa zmluvné strany písomne nezmluvnú inak, zmluvou dohodnuté termíny sa predlžujú o dobu trvania okolností vylučujúcich zodpovednosť/vis maior.

## Článok XIV

## Doručovanie

1. Zmluvné strany sa dohodli, že písomnosti si budú navzájom doručovať v listinnej podobe osobne, licencovaným kuriérom alebo poštou ako doporučenú zásielku, a to na adresy sídiel zmluvných strán uvedených v záhlaví tejto zmluvy, prípadne na iné korešpondenčné adresy písomne oznámené druhej zmluvnej strane podľa bodu 4 tohto článku tejto zmluvy.
2. Písomnosť zaslaná poštou doporučene sa považuje za doručenú dňom, keď ju adresát prijal alebo odmietol prijať. Všetky písomnosti sa považujú za doručené aj v prípade, ak zmluvná strana svojím konaním alebo opomenutím zmarí doručenie písomností alebo písomnosť pošta vráti ako nedoručenú, účinky doručenia nastávajú v deň, keď bude písomnosť prípadne zásielka vrátená druhej zmluvnej strane.
3. Písomnosť doručovaná osobne alebo licencovaným kuriérom sa považuje za doručenú jej odovzdaním. Ak adresát odmietne písomnosť prevziať, písomnosť sa považuje za doručenú dňom jej odmietnutia potvrdeného osobou, ktorá doručuje písomnosť.
4. V prípade akejkoľvek zmeny adresy určenej na doručovanie písomností na základe tejto zmluvy sa zmluvné strany zaväzujú bezodkladne informovať o zmene adresy; v takomto prípade je pre doručovanie rozhodujúca nová adresa riadne oznámená zmluvnej strane pred odolaním písomností.
5. Zmluvné strany sa dohodli na oprávnení doručovať písomnosti týkajúce sa záväzku medzi zmluvnými stranami, ktoré vyplývajú z tejto zmluvy aj prostredníctvom e-mailu oprávnených osôb zmluvných strán podľa zoznamu oprávnených osôb objednávateľa a zoznamu oprávnených osôb poskytovateľa; to neplatí ak je v tejto zmluve uvedené inak.

## Článok XV

## Ukončenie zmluvy

1. Pred uplynutím doby uvedenej v článku VII tejto zmluvy alebo vyčerpaním finančného limitu určeného v článku V tejto zmluvy táto zmluva zaniká:
2. vzájomnou písomnou dohodu zmluvných strán,
3. písomnou výpoveďou ktoroukoľvek zo zmluvných strán bez uvedenia dôvodu, pričom výpovedná lehota je 3 mesiace a začína plynúť od prvého dňa mesiaca nasledujúceho po mesiaci, v ktorom bola písomná výpoveď doručená druhej zmluvnej strane,
4. písomným odstúpením od zmluvy v prípade podstatného porušenia zmluvy poskytovateľom (zhotoviteľom), a to nasledujúci deň po doručení písomného oznámenia objednávateľa o odstúpení od zmluvy poskytovateľovi (zhotoviteľovi), ak oznámenie o odstúpení neobsahuje neskorší dátum zániku zmluvy,
5. nastaním právnej skutočnosti určenej všeobecne záväzným právnym predpisom (napr. Obchodným zákonníkom, zákonom o verejnom obstarávaní).
6. Za podstatné porušenie tejto zmluvy zhotoviteľom-poskytovateľom sa považuje:

ak zhotoviteľ (poskytovateľ) poruší svoj (aj jednotlivý) záväzok určený v článku II bode 1 písm. a) tejto zmluvy, článku III bode 1 tejto zmluvy, článku IV bode 7 tejto zmluvy, článku VI bode 1 tejto zmluvy alebo ak zhotoviteľ (poskytovateľ) poruší svoj záväzok určený v článku IX bode 1 a/alebo bode 2 tejto zmluvy.

## Článok XVI

## Platnosť a účinnosť zmluvy

1. Táto zmluva (vrátane jej prípadných dodatkov) patrí medzi povinne zverejňované zmluvy podľa ustanovení § 5a zákona o slobodnom prístupe k informáciám (zákona č. 211/2000 Z. z. v znení neskorších predpisov) v spojení s ustanoveniami § 1 ods. 2 Obchodného zákonníka (zákona č. 513/1991 Zb. v znení neskorších predpisov) a ustanoveniami § 47a Občianskeho zákonníka (zákona č. 40/1964 Zb. v znení neskorších predpisov). Poskytovateľ súhlasí so zverejnením tejto zmluvy (vrátane jej prípadných dodatkov) a faktúr poskytovateľa doručených objednávateľovi v zmysle § 5a ods. 1, 6 a 9 a § 5b zákona o slobodnom prístupe k informáciám.
2. Táto zmluva nadobúda platnosť a je pre zmluvné strany záväzná odo dňa jej podpísania oprávnenými zástupcami oboch zmluvných strán; ak oprávnení zástupcovia oboch zmluvných strán nepodpíšu túto zmluvu v ten istý deň, tak rozhodujúci je deň neskoršieho podpisu. Táto zmluva nadobúda účinnosť dňom nasledujúcim po dni jej zverejnenia na webovom sídle (internetovej stránke) objednávateľa (§ 47a ods.1 Občianskeho zákonníka v spojení § 1 ods. 2 Obchodného zákonníka a s § 5a ods. 1,6 a 9 zákona o slobodnom prístupe k informáciám).

## Článok XVII

## Záverečné ustanovenia

1. Akékoľvek zmeny a doplnky k tejto zmluve možno vykonať iba po vzájomnej dohode zmluvných strán, a to len formou písomného dodatku podpísaného oboma zmluvnými stranami, a to v súlade s § 18 zákona verejnom obstarávaní.
2. Táto zmluva je uzavretá podľa právneho poriadku Slovenskej republiky, pričom práva, povinnosti a právne vzťahy neupravené touto zmluvou sa riadia príslušnými ustanoveniami zákona č. 513/1991 Zb. Obchodného zákonníka v znení neskorších predpisov a inými príslušnými všeobecne záväznými právnymi predpismi.
3. Ak sa akékoľvek ustanovenie tejto zmluvy stane neplatným v dôsledku jeho rozporu s právnymi predpismi Slovenskej republiky a/alebo právnymi aktmi Európskej únie, nespôsobí to neplatnosť cele tejto zmluvy. Zmluvné strany sa v takom prípade zaväzujú bezodkladne vzájomným rokovaním nahradiť neplatné zmluvné ustanovenie novým platným ustanovením tak, aby zostal zachovaný účel zmluvy a obsah jednotlivých ustanovení tejto zmluvy.
4. Zmluvné strany sa zaväzujú, že akékoľvek prípadné vzájomné spory, ktoré budú súvisieť s touto zmluvou, budú prednostne riešené vzájomnou dohodou. Ak sa nepodarí spor vyriešiť rokovaním a dohodou, tak ktorákoľvek zo zmluvných strán sa môže obrátiť na vecne a miestne príslušný súd Slovenskej republiky.
5. Zmluvné strany sa zaväzujú bezodkladne písomne oznámiť druhej zmluvnej strane každú zmenu údajov uvedených v tejto zmluve, ktoré by mohli mať vplyv na plnenie záväzkov zmluvných strán a dosiahnutie účelu tejto zmluvy. Táto zmluva je záväzná aj pre prípadných právnych nástupcov jednotlivých zmluvných strán.
6. Objednávateľ pri spracúvaní osobných údajov poskytnutých poskytovateľom pre účely plnenia tejto zmluvy postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov a nariadenia Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovej adrese objednávateľa: <https://www.nbs.sk/sk/ochrana-osobnych-udajov>.
7. Táto zmluva je vyhotovená a podpísaná v (6) šiestich rovnopisoch, pričom objednávateľ dostane (4) štyri rovnopisy a poskytovateľ dostane (2) dva rovnopisy. Všetky rovnopisy sú považované za rovnocenné.
8. Neoddeliteľnú súčasť tejto zmluvy tvoria nasledovné prílohy:

Príloha 1- Špecifikácia predmetu plnenia

Príloha 2 - Požiadavky na odbornú spôsobilosť expertov poskytovateľa

Príloha 3 - Zoznam poskytovateľových subdodávateľov.

1. Zmluvné strany (každá za seba) zhodne záväzne vyhlasujú, že sú oprávnené uzavrieť túto zmluvu, a že sa s touto zmluvou dôkladne oboznámili, jej obsahu porozumeli, v celom rozsahu s ňou súhlasia, zaväzujú sa ustanoveniami tejto zmluvy dobrovoľne plniť a prostredníctvom svojich zástupcov ju podpísali na znak toho, že je určitá a zrozumiteľná, a že zodpovedá ich slobodnej a vážnej vôli.

Za objednávateľa : Za zhotoviteľa/poskytovateľa:

V Bratislave, dňa .......................... V ......................, dňa ..........................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oprávnená osoba Oprávnená osoba

## Príloha 1- Špecifikácia predmetu plnenia

## 

Predmetom zákazky-zmluvy je zhotovenie (vytvorenie) projektu procesného a organizačného auditu (redizajn, procesná optimalizácia) v Národnej banke Slovenska (ďalej aj ako „projekt“) a poskytovanie služieb podpory implementácie výsledkov procesného a organizačného auditu.

## A - Projekt a jeho opis

* 1. Hlavným cieľom Národnej banky Slovenska je zdokonalenie systému riadenia a nastavenie efektívnych procesov v rámci všetkých jej organizačných útvarov.
  2. Predmetom procesného a organizačného auditu (redizajn, procesná optimalizácia) (ďalej aj ako „audit“) je posúdenie riadiacej a procesnej funkčnosti v rámci organizačných útvarov (úseky, odbory, oddelenia) Národnej banky Slovenska, z hľadiska efektivity procesov, výkonov a náplne práce na jednotlivých pracovných pozíciách.

* 1. Primárnym cieľom auditu je:
* analýza existujúcich procesov Národnej banky Slovenska,
* identifikovať neefektívne, zdvojené (duplicitné) alebo rozdrobené procesy,
* posúdenie efektívnosti vnútorných procesov Národnej banky Slovenska,
* identifikácia možností zlepšenia a zjednodušenia riadiacich procesov,
* zadefinovať potenciál v zlepšení výkonnosti so zámerom optimalizovať, zdokonaliť a zvýšiť efektivitu procesov,
* organizačná analýza vývoja počtu systemizovaných miest v nadväznosti na organizačnú štruktúru, obsadenosť organizačných útvarov a náplne práce na jednotlivých pracovných pozíciách.
  1. Národná banka Slovenska požaduje spustenie procesného a organizačného auditu súčasne, čím sa zabezpečí objektívne posúdenie procesov v nadväznosti na systemizované miesta a organizačný poriadok, kde sú jednotlivé procesy premietnuté v rámci organizačnej štruktúry, pričom poskytne zhotoviteľovi/poskytovateľovi zoznam svojich procesov a ich podprocesov a zároveň aj ich výstupy (výstupom sa myslí výsledok jedného alebo viacerých procesov, ktorý spravidla zahŕňa niekoľko čiastkových výstupov), a to v celkovom prehľade mapy procesov.
  2. Výstupom z projektu bude vypracovanie záverečnej správy, ktorá bude obsahovať:
* analýzu existujúcich procesov: zmapovanie, popísanie a analýza súčasnej výkonnosti procesov, porovnanie existujúcich procesov s procesmi v iných (min. 2) centrálnych bankách členskej krajiny Eurosystému,
* návrh optimalizácie procesov: návrh nových procesov vo forme procesných máp/modelov,
* návrh odporúčaní a implementačného plánu: na zdokonalenie a optimalizáciu činností (procesov) a projektového plánu jednotlivých krokov implementácie.

* 1. Národná banka Slovenska požaduje vypracovanie záverečnej správy od zhotoviteľa/poskytovateľa do 3 mesiacov odo dňa nadobudnutia účinnosti zmluvy.
  2. Popis jednotlivých častí realizácie zákazky a ich stručná charakteristika:

**Analýza existujúcich procesov:**

Táto časť bude zameraná na analýzu existujúcich procesov, v rámci ktorých sa zadefinujú jednotlivé procesy a činnosti, ktoré prebiehajú v Národnej banke Slovenska, najmä procesy kľúčové (hlavné/realizačné) a definuje sa aj ich prepojenie na ostatné procesy riadiaceho a podporného charakteru. Táto analýza už môže vychádzať zo známych a identifikovaných skutočností, ktoré má Národná banka Slovenska vo forme zoznamu svojich procesov a ich podprocesov a zároveň má aj ich výstupy, a to v celkovom prehľade mapy procesov.

Procesy v Národnej banke Slovenska sú zaradené do 16 oblastí, z toho 8 oblastí sa týka hlavných procesov a 8 oblastí sa týka podporných procesov. Oblasti zahŕňajúce hlavné procesy obsahujú menovú politiku, bankové operácie, dohľad nad finančným trhom, emisiu bankoviek a mincí, platobný styk, štatistiku, výskum a agendu riadiacich orgánov.

Podporné procesy sú začlenené v oblastiach riadenia ľudských zdrojov, komunikácie a medzinárodných vzťahov, legislatívno-právnej agendy, hospodársko-prevádzkových služieb, IT, účtovníctva a finančného riadenia, ochrany a bezpečnosti a interného auditu. Celkovo, v 16 uvedených oblastiach sa jedná o približne 50 procesov. Pri tejto procesnej analýze sa bude využívať štandardná metodika procesného riadenia a jej výstupy musia byť dodané aj elektronicky v niektorom z bežných štandardov (napr. BPMN 2.0 a pod). Hlavný dôraz bude kladený na hlavné procesy a s nimi súvisiace riadiace procesy. Úlohou analýzy je určiť, zatriediť a zmerať procesy v rámci pôsobnosti banky za účelom jej efektívneho a priaznivého výkonu v budúcnosti. Cieľom tejto časti bude popísať informačne toky, ktoré prebiehajú v jednotlivých procesoch a medzi nimi. Táto analýza zahŕňa aj identifikáciu dátových skladov (vrátane dokumentov) a programového vybavenia, identifikáciu všetkých materiálových, technických a ľudských zdrojov v procesoch a ich jednoznačné priradenie k jednotlivým činnostiam procesu, priradenie zodpovednosti za jednotlivé činnosti organizácie daným funkčným miestam (kompetenčná procesná analýza). V rámci tvorby mapy existujúcich procesov (procesných modelov) sa definujú ich atribúty, vzájomné väzby, interakcie a odkazy na dokumentáciu, zodpovednosti a právomoci jednotlivých zamestnancov na základe čoho sa následne vytvorí procesná organizačná hierarchia.

Základným výstupom tejto časti bude analýza súčasného stavu s procesným modelom (procesnou mapou) súčasného stavu s doplnenými atribútmi jednotlivých procesných krokov, kľúčových procesov, podprocesov a činnosti, formou ich dokumentácie, vstupmi, výstupmi a súvisiacimi informačnými položkami (dokumenty ako normy, smernice, formuláre), ktoré budú pripojené k jednotlivým procesným krokom.

Súčasťou analýzy existujúcich procesov bude porovnanie procesov Národnej banky Slovenska s  procesmi v iných (min. 2) centrálnych bankách členských krajín Eurosystému. Zber údajov o procesoch a ich výkonových parametroch nie je súčasťou predmetu zákazky – tieto vstupy poskytne zhotoviteľovi/poskytovateľovi objednávateľ.

Následne sa bude pokračovať analýzou, ktorá identifikuje slabé stránky a nedostatky v štruktúre procesov, v priradení zdrojov a na základe simulácie jednotlivých procesov vyhodnotiť rôzne varianty priebehu procesov a umožniť ich benchmarking (porovnávanie) a optimalizáciu. Hlavný dôraz bude kladený na hlavné procesy a s nimi súvisiace riadiace procesy. Cieľom tejto časti je opísať informačné toky, ktoré prebiehajú v jednotlivých procesoch a medzi nimi.

**Návrh optimalizácie procesov:**

Táto časť bude zameraná na vypracovanie návrhu nových procesov vo forme procesných máp/modelov v dohodnutom štandarde pre všetky procesy. V prvom rade budú odstránené zjavné nedostatky, prebytočné a nesystémové činnosti z procesného modelu súčasného stavu. Požadované optimalizačné postupy budú pozostávať zo zmeny výkonných, riadiacich a informačných tokov, zo zmeny organizačného usporiadania, zo zmien v postupnosti procesov inštitúcie a zo zmien, vyvolaných inovačnými návrhmi. Základným výstupom tejto časti bude odsúhlasený procesný model (procesná mapa) cieľového stavu až na úroveň aktivít (L4) s doplnenými atribútmi jednotlivých procesných krokov v súlade s princípmi a metodikou procesného riadenia, ktorá bude odsúhlasená koordinačnou pracovnou skupinou. K jednotlivým zmenám v porovnaní so súčasným stavom bude doplnený stručný popis a zdôvodnenie zmien. Rovnako bude tento výstup obsahovať výsledky kapacitnej (FTE a pod.) analýzy navrhovaného stavu a jeho porovnanie s 2 benchmarkovanými inštitúciami v predchádzajúcej aktivite.

**Návrh odporúčaní a implementačného plánu:**

Táto časť bude zameraná na vypracovanie návrhu odporúčaní na zdokonalenie a optimalizáciu činností (procesov) Národnej banky Slovenska v súlade s odsúhlaseným procesným modulom. Navrhnuté odporúčania nebudú pre Národnú banku Slovenska záväzné. Bude na rozhodnutí objednávateľa, ktoré odporúčania sa budú implementovať. Odporúčanie musí obsahovať pre každý proces jeho hlavný cieľ, garanta/experta zodpovedného za splnenie tohto cieľa, minimálny počet hodín garanta/experta potrebných na implementáciu vybraného odporúčania, projektový plán (napr. Ganttov diagram) jednotlivých krokov implementácie, vrátane zoznamu rizík.

## B - Špecifikácia služby auditu (podpora implementácie výsledkov procesného a organizačného auditu)

Hlavným cieľom poskytovania služieb auditu (podpory implementácie výsledkov procesného a organizačného auditu) je implementácia konkrétneho odporúčania zo záverečnej správy vo vybraných organizačných útvaroch Národnej banky Slovenska. Poskytovanie týchto služieb sa bude realizovať na základe rozhodnutia objednávateľa a na základe písomnej objednávky objednávateľa, pričom objednávateľ si nemusí objednať žiadne poskytovanie služieb auditu. Služby auditu (podpory implementácie výsledkov procesného a organizačného auditu) predstavujú prácu senior manažéra implementácie (kľúčový expert č. 4) v predpokladanom max. objeme 100 človekodní (800 človekohodín/osobohodín) a zahŕňajú podporu pri vypracovávaní dokumentácie, detailných postupov zmien a havarijných plánov, sledovanie, vyhodnocovanie, úpravu implementačných činností, ich priebežné posudzovanie a celkové vyhodnotenie projektu a jeho výsledku v súčinnosti s koordinačnou pracovnou skupinou objednávateľa.

## Príloha 2 – Požiadavky na odbornú spôsobilosť expertov poskytovateľa

1. **Kľúčový expert č. 1 - projektový manažér:**

**Meno, priezvisko:** <vyplní uchádzač>

Expert musí spĺňať:

- Ukončené vysokoškolské vzdelanie min. 2. stupňa

- Minimálne 5 rokov odbornej praxe v oblasti riadenia projektov

- Minimálne 1 preukázateľnú profesionálnu odbornú skúsenosť s riadením projektov v oblasti procesného riadenia na pozícii projektového manažéra vo finančnom sektore\* vo finančnom objeme min. 200 000,- eur bez DPH

Kľúčový expert č.1 je zodpovedný za riadenie celého projektu.

1. **Kľúčový expert č. 2 – procesný analytik:**

**Meno, priezvisko:** <vyplní uchádzač>

Expert musí mať:

- Ukončené vysokoškolské vzdelanie min. 2 stupňa

- Minimálne 5 rokov odbornej praxe v oblasti auditu, analýzy a optimalizácie fungovania organizácií

- Minimálne 1 preukázateľnú profesionálnu odbornú skúsenosť s auditom, analýzou a optimalizáciou procesov organizácie na pozícii procesného analytika vo finančnom objeme min. 200 000,- eur bez DPH

Kľúčový expert č. 2 je zodpovedný za vykonávanie procesných analýz v rámci predmetného projektu a za prípravu optimalizačných návrhov na zvýšenie výkonnosti jednotlivých procesov.

1. **Kľúčový expert č. 3 – organizačný analytik:**

**Meno, priezvisko:** <vyplní uchádzač>

Expert musí mať:

- Ukončené vysokoškolské vzdelanie min. 2 stupňa

- Minimálne 5 rokov odbornej praxe v oblasti auditu, organizačnej analýzy a optimalizácie organizačnej štruktúry

- Minimálne 1 preukázateľnú profesionálnu odbornú skúsenosť s auditom, organizačnou analýzou a optimalizáciou organizačnej štruktúry organizácie vo finančnom objeme min. 200 000,- eur bez DPH

Kľúčový expert č. 3 je zodpovedný za vykonávanie organizačných analýz v rámci predmetného projektu a za riadenie a auditovanie ľudských zdrojov.

1. **Kľúčový expert č. 4 – senior manažér implementácie:**

**Meno, priezvisko: <**vyplní uchádzač**>**

Expert musí mať:

- Ukončené vysokoškolské vzdelanie min. 2 stupňa

- Minimálne 5 rokov odbornej praxe v oblasti implementácie projektov

- Minimálne 2 preukázateľne profesionálne odborné skúsenosti s implementáciou transformačných projektov v organizácii s viac ako 500 zamestnancami a viacúrovňovou organizačnou štruktúrou v objeme min. 70 000,- eur za každú z nich.

\* na účely plnenia predmetu tejto zmluvy sa súčasťou finančného sektoru myslia najmä banky a poisťovne (bližšie stanovenie okruhu organizácií je uvedené v súťažných podkladoch (časť A.2 PODMIENKY ÚČASTI UCHÁDZAČOV) k tejto zákazke s názvom „Procesný a organizačný audit v Národnej banke Slovenska“, ktorej výsledkom je uzatvorenie tejto zmluvy

## Príloha 3 - Zoznam poskytovateľových subdodávateľov

**Zoznam poskytovateľových subdodávateľov**

*(V prípade plnenia predmetu zmluvy subdodávateľom vyplnený úspešným uchádzačom podľa § 41 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov)*